Predkladacia  správa

Vláda Slovenskej republiky uznesením č. 61 zo dňa 21.1.2009 schválila Plán práce vlády Slovenskej republiky na rok 2009, v rámci ktorého  navrhlo Ministerstvo výstavby a regionálneho rozvoja Slovenskej republiky spracovať a predložiť na rokovanie vlády  materiál „Koncepcia štátnej bytovej politiky do roku 2015“ v mesiaci december 2009.
Vláda SR dňa 24.8.2005 uznesením č. 636 schválila Koncepciu štátnej bytovej politiky do roku 2010. V období od schválenia predmetného materiálu sa podarilo splniť viacero zámerov a cieľov, ktoré prispeli k formovaniu transparentnejšieho legislatívneho rámca pre rozvoj bývania. Podrobnejšie je vývoj v uvedenej problematike popísaný v  prílohovej časti materiálu pod názvom „Plnenie zámerov Koncepcie štátnej bytovej politiky do roku 2010“. Uvedená časť materiálu predstavuje plnenie úlohy z bodu B.9.  uznesenia vlády č. 636, a to v termíne odsúhlasenom predsedom vlády SR  v liste č. 7826/2009/OHP z 22.6.2009.
Doterajší vývoj inštitucionálneho, ekonomického a legislatívneho prostredia prispel k potrebe spracovania návrhu Koncepcie štátnej bytovej politiky do roku 2015, ktorá vychádza z aktuálnych podmienok pre rozvoj bývania.
Návrh Koncepcie štátnej bytovej politiky do roku 2015 ako rámcového dokumentu štátu pre oblasť bývania vyjadruje komplexné ciele štátu pre sféru bytovej politiky a nástroje na ich dosiahnutie. Jeho účelom je v širších súvislostiach koordinovať zámery štátu pri prijímaní riešení v jednotlivých čiastkových oblastiach rozvoja bývania v období 5 rokov.
 K spracovaniu návrhu Koncepcie štátnej bytovej politiky do roku 2015 boli z iniciatívy Ministerstva výstavby a regionálneho rozvoja SR prizvaní zástupcovia  dotknutých ministerstiev, a to  Ministerstva financií SR, Ministerstva práce, sociálnych vecí a rodiny SR, Ministerstva hospodárstva SR, Ministerstva spravodlivosti SR, Ministerstva vnútra SR, Ministerstva pôdohospodárstva SR a Ministerstva životného prostredia SR. Na prípravu podkladov pre spracovanie návrhu koncepcie boli taktiež vyzvaní zástupcovia samosprávy, krajských stavebných úradov a zainteresovaných subjektov mimovládneho, bankového a súkromného sektora. V tejto súvislosti treba skonštatovať, že veľká časť oslovených subjektov, a to najmä z oblasti štátnej správy a samosprávy, ponúknutú možnosť nevyužila a vlastné predstavy nepredložila.
Koncepcia pozostáva z 10 základných kapitol členených podľa jednotlivých oblastí bytovej politiky. Konkrétne úlohy operatívneho charakteru zamerané na tvorbu legislatívnych predpisov a formovanie ekonomického prostredia sú obsiahnuté v záverečnej pasáži materiálu. Súčasťou materiálu je aj prílohová časť, ktorá dokumentuje skutočnosti uvedené v spracovaných textoch vo forme tabuliek a grafov.
Aj keď rozvoj bytovej výstavby má nepopierateľný vplyv na vývoj zamestnanosti a štátna podpora rozvoja bývania ovplyvňuje finančné a ekonomické požiadavky na štátny rozpočet, cieľom materiálu nie je konkrétne špecifikovať dosah v týchto oblastiach, keďže vytváranie pracovných príležitostí a reálny dosah požiadaviek vyplývajúce z vyššej intenzity bytovej výstavby sú viazané na schválenie konkrétnych podporných programov.  
Súčasťou materiálu je doložka finančných, ekonomických, environmentálnych vplyvov, vplyvov na zamestnanosť, a podnikateľské prostredie. Spracovaný materiál nemá priamy vplyv na uvedené oblasti.
Materiál bol predložený na medzirezortné pripomienkové konanie, ktorého vyhodnotenie je súčasťou materiálu. Po vyhodnotení pripomienkového konania bol materiál predložený na prerokovanie  v Rade vlády SR pre verejnú správu a v Hospodárskej a sociálnej rade SR. Materiál sa predkladá na rokovanie vlády SR bez rozporov.